Damvlakke in NMB steeds gevaarlik laagNelson Mandelabaai [Foto: Niel Grundling, Panoramio (via stadiumdb.com)] Wisane Mavasa, woordvoerder van die departement van water en sanitasie, sê dringende ingryping is in hierdie distrik nodig, aangesien Dag Zero reeds verlede jaar hier gedreig het. Die Algoa-watervoorsieningstelsel, wat water aan vyf damme in Nelson Mandelabaai voorsien, het ŉ afname van 0,4 persentasiepunte sedert verlede week getoon. Die stelsel se kapasiteit het dus van 15,5% tot 15,1% in ŉ week gedaal. Die stelsel se kapasiteit is 3,6% persentasiepunte laer as die 18,7% in die oorstemmende tyd verlede jaar. Die departement is tevrede met die kapasiteit van die damme in die res van die provinsie en Mavasa sê die vlakke lyk aansienlik beter as die vlakke wat dieselfde tyd verlede jaar aangeteken is. “ŉ Geringe toename in die provinsie se damvlakke is sedert verlede week aangeteken, met damme wat vandeesweek 77,3% vol is. Dit is ŉ toename van 0,4 persentasiepunte sedert verlede week se 76,9%. Verlede jaar hierdie tyd was die provinsie se damme 64% vol,” bevestig Mavasa. “Ander watervoorsieningstelsels in die Oos-Kaap, waaronder Amathole, Butterworth en Klipplaat, is omtrent oorvol en staan tans onderskeidelik op 101,7%, 100,1% en 100,2%.” Damvlakke in die res van die land Gariepdam (Foto: Anja van der Merwe, Maroela Media) Volgens die departement het die land se watervlakke in reservoirs oor die algemeen met 0,2% in ŉ week gestyg. Die vlakke het van verlede week se 94,4% tot 94,2% gestyg. Dit is ŉ effense toename van die 94,1% waarop die vlakke dieselfde tyd verlede jaar gestaan het. In Gauteng – waar waterbeperkings einde verlede jaar ingestel is – het damvlakke vandeesweek van 101,2% tot 101,8% gestyg. Die vlak van die geïntegreerde Vaalrivierstelsel het van 100,5% verlede week tot 100,7% gestyg. Dit is ŉ toename van die 99,9% waarop die vlak dieselfde tyd verlede jaar gestaan het. Die geïntegreerde Vaalrivierstelsel is die land se grootste stelsel en bestaan uit 14 damme met opvangsgebiede in die Vrystaat, Mpumalanga en Noordwes. Die ikoniese Vaaldam – wat op die grens van die Vrystaat en Gauteng geleë is – is tans 102,5% vol. Die Vrystaat het vandeesweek ŉ effense daling in watervlakke aangeteken, met vlakke wat van 102,5% tot 101,5% gedaal het. Die Bloemfontein-watervoorsieningstelsel, met vier damme wat water aan Mangaung en omliggende gebiede verskaf, se vlakke het vandeesweek van 100,1% tot 99,9% gedaal. KwaZulu-Natalse damme het vandeesweek ŉ styging in watervlakke, van 87,1% tot 87,6%, getoon. Die Umgeni-watervoorsieningstelsel, wat uit vyf damme in die provinsie bestaan, se vlakke staan vandeesweek op 104,4%, wat ŉ styging is van verlede week se 103,6%. Intussen bly Mpumalanga se watervlakke onveranderd op 97%. Die Noord-Kaap het tot dusver sy grootste daling in die seisoen aangeteken met watervlakke wat vandeesweek van 109,3% tot 98,6% afgeneem het. In Limpopo het watervlakke in Polokwane vandeesweek van 106,6% tot 104% toegeneem, terwyl vlakke in Luvuvhu effens afgeneem het van 100,7% tot 100,6%. In Noordwes is ŉ effense styging in damvlakke aangemeld, met damme wat vandeesweek 84,8% vol is, in vergelyking met die 83,5% verlede week. Die provinsie se twee hoofwatervoorsieningstelsels, naamlik Krokodil-Oos en Krokodil-Wes, het hierdie week op 101,3% en 95,3% gestaan, wat onderskeidelik ŉ styging en daling is van die 101,0% en 93,6% wat verlede week aangeteken is. Die Wes-Kaap, wat tradisioneel ŉ winterreënvalstreek is, se damvlakke neem af en was vandeesweek 60,9% vol, ŉ afname van die 62,3% wat verlede week aangemeld is. Die Kaapstad-watervoorsieningstelsel het ook vandeesweek ŉ daling in watervlakke getoon, met vlakke wat van 70,1% tot 68,9% gedaal het. Volgens Mavasa is werk in verskeie dele van die land aan die gang deur grootmaat-wateraanvulling en ingrypingsprojekte, wat sal verseker dat alle gemeenskappe voldoende watervoorsiening het. “Ons werk nou saam met waterdienste-owerhede om hulle by te staan waar hulle kapasiteituitdagings het, veral met bedrywighede en instandhouding van waterinfrastruktuur.” Die departement monitor ook die gebruik van toelaes wat hy opsy gesit het om munisipaliteite met waterprojekte by te staan, om te verseker dat dit vir die beoogde doel gebruik word.